32006D0544
L 215/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 18 юли 2006 година
относно насоките за политиките по заетостта на държавите-членки
(2006/544/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 128, параграф 2 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
след консултации с Комитета на регионите,
като взе предвид становището на Комитета по заетостта (3),
като има предвид, че:
(1)
Реформата на Лисабонската стратегия през 2005 г. постави акцент на растежа и работните места. Насоките по заетостта (4) на Европейската стратегия по заетостта и Общите насоки на икономическата политика (5) бяха приети като единен пакет, в който Европейската стратегия по заетостта има водеща роля при изпълнението на целите в областта на заетостта и пазара на труда на Лисабонската стратегия.
(2)
Европейският съюз трябва да мобилизира всички подходящи национални и общностни ресурси, включително кохезионната политика, в трите измерения на Лисабонската стратегия (икономическо, социално и в областта на околната среда), така че по-добре да се включи в техните синергизми в един общ контекст на устойчиво развитие.
(3)
Насоките по заетостта и Общите насоки на икономическата политика следва да бъдат изцяло преразглеждани само веднъж на всеки три години, докато в междинните години до 2008 г., тяхното актуализиране следва да остане строго ограничено, за да осигури степен на стабилност, която е необходима за ефективното прилагане.
(4)
Прегледът на Националните програми за реформи на държавите-членки, съдържащ се в Годишния доклад за напредъка на Комисията и в Съвместния доклад по заетостта, показва, че държавите-членки следва да продължат да полагат всички усилия за адресиране на приоритетните области на:
-
привличане и задържане на повече хора в заетостта, увеличаване на предлагането на работна ръка и модернизирането на системите за социална защита,
-
подобряване адаптивността на работниците и предприятията, и
-
повишаване на инвестирането в човешкия капитал чрез подобряване на образованието и уменията.
(5)
Европейският съвет от 23 и 24 март 2006 г. подчерта централната роля на политиките по заетостта в рамките на Лисабонската стратегия и необходимостта от увеличаване на възможностите за заетост за приоритетните категории, в рамките на подхода на жизнен цикъл. В тази връзка, той одобри Европейски пакт за равенство на половете, който следва да издигне ролята на интеграцията в различните политики на въпросите за равенството на половете и да даде нов тласък на подобряването на перспективите и възможностите на жените в общ план.
(6)
Премахването на пречките пред мобилността на работниците, съгласно предвиденото в Договорите, включително Договорите за присъединяване, следва да засили функционирането на вътрешния пазар и да повиши неговия потенциал за растеж и заетост.
(7)
В светлината на прегледа на Националните програми за реформи на държавите-членки, както и на заключенията на Европейския съвет, сега следва да се акцентира на ефективното и навременно изпълнение, като се обърне особено внимание на договорените количествени цели, съгласно предвиденото в Насоките по заетостта за 2005-2008 г. и в съответствие със заключенията на Европейския съвет.
(8)
Държавите-членки следва да отчитат Насоките по заетостта при програмиране на използването от тяхна страна на финансиране от Общността, по-специално по линия на Европейския социален фонд.
(9)
С оглед на интегрирания характер на пакета с насоките, държавите-членки следва да прилагат изцяло Общите насоки на икономическата политика,
ПРИЕ НАСТОЯЩОТО РЕШЕНИЕ:
Член 1
Насоките относно политиките по заетостта на държавите-членки, изложени в приложението към Решение 2005/600/ЕО се запазват за 2006 г. и се вземат предвид от държавите-членки в техните политики по заетостта.
Член 2
Адресати на настоящото решение са държавите-членки.
Съставено в Брюксел на 18 юли 2006 година.